《杂曲歌辞。古别离二首》
唐代·于濆

入室少情意，出门多路岐。黄鹤有归日，荡子无还时。

人谁无分命，妾身何太奇。君为东南风，妾作西北枝。

青楼邻里妇，终年画长眉。自倚对良匹，笑妾空罗帏。

郎本东家儿，妾本西家女。对门中道间，终谓无离阻。

岂知中道间，遣作空闺主。自是爱封侯，非关备胡虏。

知子去从军，何处无良人。

作者简介：于濆，字子漪，自号逸诗，晚唐诗人，里居及生卒年均不详，约唐僖宗乾符初（约876年前后）在世。咸通二年（861年）举进士及第，仕终泗州判官。濆患当时诗人拘束声律而入轻浮，故作古风三十篇，以矫弊俗，自号逸诗，有《于濆诗集》、《新唐书艺文志》传于世。